**Fas ut miljøskadelige skogbrukssubsidier**

|  |  |  |
| --- | --- | --- |
| **Inntektsforslag:** | **Kapittel, post:** | **Budsjettvirkning:** |
| Fas ut miljøskadelige skogbrukssubsidier | Kap. 1149, post 71, 73Kap. 1150, post 50 | – 30 mill. kroner |

|  |
| --- |
| **Verbalforslag:** |
| Alle miljøskadelige skogbrukstiltak erstattes med klima- og miljøvennlige tiltak. Alle karbonlagre inkluderes, og hensyn til klima og miljø likestilles, ved utvelgelse av klimatiltak i skogbruket. |

Gjennom Naturavtalen, som ble inngått i Montreal i desember, har Norge og regjeringen forpliktet seg å identifisere og eliminere, fase ut eller reformere subsidier som er skadelige for naturen innen 2030. For å nå dette målet innen 7 år bør vi starte med å fase ut subsidier som gis i dag som vi allerede vet har en negativ effekt på natur. Subsidier som gis til skogbruket bør ha bred støtte fra forskningsmiljøene som miljø- og klimapositive.

Miljøskadelige skogbrukssubsidier som bør fases ut inkluderer [tilskudd til hogst og veibygging i bratt og vanskelig terreng](https://www.regjeringen.no/contentassets/38978c0304534ce6bd703c7c4cf32fc1/no/pdfs/nou201520150015000dddpdfs.pdf) under (kap. 1149, post 71), og subsidiering av gjødsling og tettere planting under kap. 1149, post 73 og kap. 1150, post 50.

Hogst og veibygging i bratt og vanskelig terreng treffer systematisk uberørte skogområder med lav lønnsomhet og vil redusere naturmangfoldet i biologisk svært viktige områder. Flere av disse områdene fungerer som viktige [buffere for ras og skred](https://publikasjoner.nve.no/rapport/2020/rapport2020_20.pdf), og har store karbonlagre i bakken, nettopp fordi de til nå har vært uberørte.

Gjødsling har en målt positiv effekt på lagring av karbon, men også en kjent [negativ effekt](https://brage.nina.no/nina-xmlui/handle/11250/2383538) på blant annet sopp og jordfauna. Dette nevnes blant annet i [Menon’s konsekvensvurdering av støtteordninger](https://www.regjeringen.no/contentassets/5c8110c65d8d4295a188062adb585fb0/kartlegging-av-stotteordninger-med-negative-konsekvenser-for-naturmangfold_menon-publikasjon-3-2020.pdf). Mesteparten av skogkarbonet er lagret i bakken. Det skyldes blant annet den sakte nedbrytningen av dødt organisk materiale, og at mye av det karbonet som trær tar opp [blir lagret i bakken av jordlevende sopp](https://brage.nina.no/nina-xmlui/handle/11250/2655580). Hvilken langtidseffekt den negative påvirkningen av gjødsling har på karbonlagring er en stor usikkerhet og bekymring som må tas på alvor.

Tettere planting fører til ensaldrede monokulturer. Her er det høy konkurranse mellom trærne, redusert trehelse og økt risiko for skogskader. En blandingsskog med variasjon i treslag og aldre på trærne er bedre rustet for forventede og uventede utviklinger i tømmermarkedet, [klimaet, og ovenfor sopp- og insektangrep](https://vkm.no/download/18.115aad62183b2d9ac9b84254/1665669438800/Impacts%20of%20climate%20change%20on%20the%20boreal%20forest%20ecosystem%20web.pdf).

Flere av klimatiltakene i skogbruket er ikke bare miljøskadelige, men fokuserer også på feil karbonlagre. Dagens tiltak omfatter intensivering og økt volumtilvekst over bakken. Derimot reflekterer ikke veksthastigheten nødvendigvis hvor mye karbon som bindes, hverken i veden eller under bakken. Dermed støttes tiltak som har en negativ påvirkning på økologisk tilstand og en usikker klimaeffekt. Denne trenden sees blant annet i vurderingene i [Klimakur 2030](https://www.miljodirektoratet.no/globalassets/publikasjoner/m1625/m1625.pdf#page=469), selv om det samtidig anerkjennes at intensive skogbrukstiltak har en potensiell negativ påvirkning på naturmangfold og andre miljøinteresser.

WWF Verdens naturfond foreslår å stanse subsidieringen av hogst og veibygging i bratt og vanskelig terreng og kutte 30 mill. kroner på kap. 1149, post 71, samt å stanse finansieringen av gjødsling og tettere planting som et skog-klima og energitiltak under kap. 1149, post 73 og 1150, post 50. Disse må erstattes med klima- òg naturvennlige tiltak under samme poster, slik som [forlenget omløpstid](https://brage.nina.no/nina-xmlui/bitstream/handle/11250/2655580/1774b.pdf?sequence=3&isAllowed=y), fleralderskogbruk, ungskogpleie med formål å skape blandingsskog, restaurering av myr og tidligere grøftede arealer, samt vern av gammel skog.